Driejarige skok doodArgieffoto: SAPD/Facebook ŉ Driejarige kind van Randfontein aan die Wes-Rand is Donderdag doodgeskok toe hy saam met sy maats sokker gespeel het. Kapt. Appel Ernst, woordvoerder van die polisie, het gesê die polisie is teen 17:40 na die toneel ontbied. Tyler Julius het saam met ŉ groep kinders in Stormrivierstraat in Toekomsrus sokker gespeel toe die kinders die bal oor ŉ heining geskop het. Julius het gegaan om die bal te gaan haal en aan ŉ elektriese draad by ŉ oop kragboks geraak. Hy is op die toneel dood verklaar. “Die kwessie van oop kragbokse in die Toekomsrus-gebied is onder die plaaslike regering se aandag gebring,” het Ernst gesê. “Inwoners word aangeraai om uiters versigtig rondom enige elektrisiteit te wees en alle elektriese bedrading as gevaarlik te beskou. Oop kragbokse moet by die plaaslike munisipaliteit aangemeld word.” Ernst het namens die Randfontein-polisie haar medelye met Julius se familie betuig. ŉ Geregtelike doodsondersoek word gedoen.